እኔ የምላችሁ…ከስልጣን በጡረታ ለተገለሉ ከፍተኛ የመንግስት ባለስልጣናት (ፕሬዚዳንትና ሚኒስትሮች) በአገራችን ታሪክ ለመጀመሪያ ጊዜ የተንጣለለ መኖሪያ ቤት (Mansion) ሊገነባላቸው መሆኑን ሰማሁ ልበል፡፡ (ምነው ዘገየ ታዲያ?) በነገራችሁ ላይ ---- ለ25 ዓመት የመንግስት አገልግሎት የ25 ሚሊዮን ብር መኖሪያ ቤት ማለት እኮ ነው፡፡ እኔማ ---- ባለሥልጣናቱ የሞህ ኢብራሂም ፋውንዴሽን ሽልማትን ያሸነፉ መስሎኝ ነበር፡፡ በነገራችሁ ላይ ለጡረተኛ ባለስልጣናት መኖሪያ ቤት እንዴት ይገነባል? ከሚሉ ወገኖች ጋር አልስማማም፡፡ ጦቢያ፤የወጣትነት ዕድሜያቸውን በበረሃ ትግል፣ጉልምስናቸውን ደግሞ በመንግስት ሃላፊነት ሲያገለግሉ የቆዩ ባለስልጣናትን ሜዳ ላይ የምትጥል ውለታ ቢስ አገር እንድትሆን አልመኝም፡፡ እንደ እኔማ ቢሆን ---- የቀድሞው ፕሬዚዳንት ዶ/ር ነጋሶ ጊዳዳም ከመኖሪያ ቤታቸው መፈናቀላቸው ተገቢ አይደለም፡፡
